Яшчэ адна разыначка юбілейнай імпрэзы — віншаванне ад студэнтаў спецыяльнасці “Рэдагаванне”. Увогуле, усе студэнты праявілі ў віншаваннях крэатыўнасць, інакш не быў бы гэта юбілей гэтай кафедры. Але будучыя рэдактары… Шыкоўная, таленавітая перапеўка еўравізійнай “Навсегда” прымусіла гаварыць пра сябе ў калідорах і на лесвіцах, калі ўжо нават і торт быў з’едзены. Звычайны юбілейны салодкі трохпавярховік са свечкамі, якія задзімаліся ўсімі прысутнымі, калі кожны загадаў сваё жаданне. З кожным кавалачкам гэтага пана ў марцыпане трапіла ў прысутныя душы святая вера ва ўласныя сілы і поспехі, і ў тое, што ўсё загаданае збудзецца, калі з асалодаю з’есці кавалак за гэта слаўнае, прыгожае, маляўнічае, урачыстае і ганаровае, плённае і шчаслівае 20-годдзе.